CELEX: 32021R2238
Language: hr
Date: 2021-12-15 00:00:00
Title: Provedbena uredba Komisije (EU) 2021/2238 оd 15. prosinca 2021. o izmjeni Provedbene uredbe (EU) 2019/773 u pogledu povlačenja iz primjene posebnih slučajeva za signalni znak kraja vlaka (Tekst značajan za EGP)

16.12.2021   
               
               
                  HR
               
               
                  Službeni list Europske unije
               
               
                  L 450/57
               
            
         PROVEDBENA UREDBA KOMISIJE (EU) 2021/2238
         оd 15. prosinca 2021.
         o izmjeni Provedbene uredbe (EU) 2019/773 u pogledu povlačenja iz primjene posebnih slučajeva za signalni znak kraja vlaka
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu (EU) 2016/797 Europskog parlamenta i Vijeća od 11. svibnja 2016. o interoperabilnosti željezničkog sustava u Europskoj uniji (1), a posebno njezin članak 5. stavak 11.,
         budući da:
         
                     (1)
                  
                  
                     U točki 4.2.2.1.3.2 Priloga Provedbenoj uredbi Komisije (EU) 2019/773 (2) navedeni su rokovi nakon kojih nacionalna tijela u svim državama članicama moraju bez iznimke prihvatiti sve teretne vlakove opremljene signalnim znakom kraja vlaka u obliku dviju reflektirajućih ploča i prestati zahtijevati bilo koju drugu vrstu signalnog znaka kraja vlaka za teretne vlakove.
                  
               
                     (2)
                  
                  
                     U točki 4.2.2.1.3.2 navedeni su posebni slučajevi nekoliko država članica, uključujući Belgiju, Francusku, Portugal i Španjolsku, kojima je odobrena primjena prijavljenih nacionalnih pravila kojima se zahtijeva opremanje teretnih vlakova dvama stalnim crvenim svjetlima kao uvjet za vožnju na dionicama njihove mreže. Te posebne slučajeve trebalo bi postupno ukinuti.
                  
               
                     (3)
                  
                  
                     Kako bi se osiguralo da države članice poduzimaju sve potrebne mjere kako bi omogućile potpuno usklađivanje signalnih znakova krajeva vlakova na razini Unije do 1. siječnja 2026., trebale bi periodično izvješćivati o provedbi predloženih mjera ublažavanja i poduzeti hitne mjere ako se utvrde odstupanja od predviđenog plana.
                  
               
                     (4)
                  
                  
                     Belgija, Francuska, Portugal i Španjolska dostavile su Komisiji izvješća o svojoj upotrebi reflektirajućih ploča u kojima su utvrđene ozbiljne prepreke planiranom ukidanju do 1. siječnja 2022. nacionalnih pravila na željezničkim teretnim koridorima određenima u skladu s Uredbom (EU) br. 913/2010 Europskog parlamenta i Vijeća (3).
                  
               
                     (5)
                  
                  
                     Agencija Europske unije za željeznice podnijela je 29. lipnja 2021. preporuku „REC TSI OPE 422132” kojom se predlaže izmjena točke 4.2.2.1.3.2 Priloga Provedbenoj uredbi (EU) 2019/773. Komisija je na temelju te preporuke i uzimajući u obzir nalaze iz izvješća koja su dostavile države članice preispitala datume usklađivanja reflektirajućih ploča u Uniji. Komisija je zaključila i da u ovom trenutku nije potrebna revizija specifikacije utvrđene u Dodatku E Uredba Komisije (EU) br. 321/2013 (4). Komisija je na odgovarajući način uzela u obzir zabrinutost u pogledu sigurnosti i kapaciteta te troškovni učinak prelaska na usklađivanje upotrebe reflektirajućih ploča.
                  
               
                     (6)
                  
                  
                     S obzirom na nalaze u izvješćima koja su dostavile Belgija, Francuska, Portugal i Španjolska te na temelju Komisijina preispitivanja tih nalaza, rok za prihvaćanje teretnih vlakova opremljenih s dvije reflektirajuće ploče na željezničkim teretnim koridorima utvrđenima u skladu s Uredbom (EU) br. 913/2010 trebalo bi za te države članice odgoditi do 1. siječnja 2022.
                  
               
                     (7)
                  
                  
                     Ovom se odlukom ne dovodi u pitanje tekući rad Agencije Europske unije za željeznice s ciljem daljnjeg usklađivanja signalnih znakova krajeva vlakova i mogućeg budućeg preispitivanja Dodatka E Uredbi (EU) br. 321/2013, koje bi Komisija mogla donijeti uzimajući u obzir učinak na sigurnost, kapacitet i troškove.
                  
               
                     (8)
                  
                  
                     Mjere predviđene u ovoj Uredbi u skladu su s mišljenjem odbora osnovanog člankom 51. stavkom 1. Direktive (EU) 2016/797,
                  
               DONIJELA JE OVU UREDBU:
         
            Članak 1.
            U točki 4.2.2.1.3.2 Priloga Uredbi (EU) 2019/773 stavak „Povlačenje iz primjene” zamjenjuje se sljedećim:
            
               „Povlačenje iz primjene:
               
               Primjenjuju se sljedeći rokovi za prihvaćanje teretnih vlakova opremljenih s dvije reflektirajuće ploče:
               
                           (1)
                        
                        
                           Od 1. siječnja 2022. na željezničkim teretnim koridorima određenima u skladu s Uredbom (EU) br. 913/2010, uz sljedeće iznimke na prugama na kojima su stalna crvena svjetla operativni zahtjev za osiguravanje sigurnosti:
                           
                                       (a)
                                    
                                    
                                       1. siječnja 2026. za Belgiju i Francusku;
                                    
                                 
                                       (b)
                                    
                                    
                                       1. siječnja 2025. za Portugal i Španjolsku.
                                    
                                 
                     
                           (2)
                        
                        
                           Od 1. siječnja 2026. u cijeloj željezničkoj mreži Europske unije.
                        
                     Države članice na koje se odnose iznimke iz stavka 1. točaka (a) i (b) najkasnije do 1. ožujka 2022. Komisiji dostavljaju detaljan akcijski plan i precizne ciljeve kojima se osigurava uklanjanje zahtjeva za crvenim svjetlima kao signalnim znakovima krajeva vlakova. Svakih šest mjeseci nakon toga te države članice dostavljaju Komisiji izvješće o napretku u upotrebi reflektirajućih ploča na njihovoj mreži s ciljem usklađivanja signalnih znakova krajeva vlakova na razini Unije do 1. siječnja 2026. Dionici moraju pružati sve potrebne informacije kako bi se državama članicama omogućilo da ispune svoju dužnost izvješćivanja.
               Komisija izvješćuje odbor iz članka 51. Direktive (EU) 2016/797 o stanju provedbe odjeljka 4.2.2.1.”
            
         
         
            Članak 2.
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 15. prosinca 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 138, 26.5.2016., str. 44.
         
         
            (2)  Provedbena uredba Komisije (EU) 2019/773 od 16. svibnja 2019. o tehničkoj specifikaciji za interoperabilnost za podsustav odvijanja prometa i upravljanja prometom željezničkog sustava u Europskoj uniji i o stavljanju izvan snage Odluke 2012/757/EU (SL L 139I, 27.5.2019., str. 5.).
         
            (3)  Uredba (EU) br. 913/2010 Europskog parlamenta i Vijeća od 22. rujna 2010. o europskoj željezničkoj mreži za konkurentni prijevoz robe (SL L 276, 20.10.2010., str. 22.).
         
            (4)  Uredba Komisije (EU) br. 321/2013 od 13. ožujka 2013. o tehničkoj specifikaciji za interoperabilnost u vezi s podsustavom „željeznička vozila – teretni vagoni” željezničkog sustava u Europskoj uniji i o stavljanju izvan snage Odluke 2006/861/EZ (SL L 104, 12.4.2013., str. 1.).